EELNÕU

# Seletuskiri

**Setomaa Vallavolikogu otsuse eelnõule „Setomaa valla haridusasutuste ümberkorraldamine"**

**Käesoleva otsuse eelnõuga teeb vallavalitsus vallavolikogule ettepaneku Setomaa valla haridusasutuste ümberkorraldamiseks.**

# Sissejuhatus

Setomaa vald on Võru maakonnas asuv omavalitsus, mis moodustati 2017. haldusreformi käigus (Mikitamäe, Meremäe ja Värska valla ning Misso valla Luhamaa nulga liitmisel). Setomaa elanike arv 1. jaanuari 2024 seisuga 3138 inimest, 2023/2024. õppeaastal õpib valla koolides 226 õpilast ning lasteaias käib114 last.

​​Setomaa hariduse väljakutseteks on tagada jätkusuutlik ja konkurentsivõimeline haridus olukorras, kus prognoos näitab laste arvu vähenemist ning järjest keerukam on leida kvalifitseeritud õpetajaid, et tagada Setomaa haridusasutustes kvaliteetne haridus.

Alates 2022. aasta lõpust on Setomaa vallas käinud arutelud Setomaa haridusmudeli üle, et tuua senisest enam esile piirkonna eripära ning püüda leida uuenduslikud lahendused hajaasustuses õppetöö korraldamiseks. Lahenduseks on oluline väärtusruumi ja piirkonna koolisüsteemi ümbermõtestamine ning koostöös kogukonnaga sidusalt lõimitud õppekava loomine. Õppekava arutelude käigus on tulnud esile ka haridusasutuste uue juhtimismudeli loomise vajadus, et tagada Setomaal kvaliteetse ja tugeva hariduse jätkusuutlikkus kõikides piirkondades, kasutada olemasolevaid ressursse optimaalsemalt ning suunata senisest enam vahendeid õppe- ja arendustegevusse, kaasava hariduse toetamisse ning konkurentsivõimelisematesse palkadesse.

1. **Eelnõu õiguslik alus ning seosed arengudokumentide ja uuringutega**

Kohalik omavalitsus korrastab vajadusel oma haldusalas olevat haridusvõrku, eesmärgiga tagada kõigile lastele kvaliteetne haridus ja tõhusam ressursside kasutus ning säilitada ühtlane ja toimiv haridusvõrk. Haridusvõrgu ümberkorraldamisel lähtutakse eelkõige laste huvidest ja õpikeskkonna kvaliteedi tõstmisest. Haridusvõrgu ümberkorraldamise aluseks on mitmed kohalikku omavalitsust puudutavad dokumendid. Haridusvõrku puudutavad otsused peavad arvestama demograafiliste muutustega.

Kohaliku omavalitsuse seaduse (§ 6 lõige 2, § 22 lõike 1 punkt 34) kohaselt on omavalitsusüksuse ülesanne korraldada antud vallas haridusasutuste ülalpidamist ja volikogu ainupädevuses on nende asutuste moodustamine, ümberkorraldamine ning tegevuse lõpetamine.

Eesti Vabariigi haridusseaduse **(**§ 7 lõike 2 punkt 2) kohaselt on kohaliku omavalitsuse pädevuses reorganiseerida ja sulgeda munitsipaalharidusasutusi õigusaktides ettenähtud korras. Omavalitsus tagab oma halduspiirkonna majandusliku finantseerimise.

Põhikooli- ja gümnaasiumiseaduse (§ 80 lõike 2 punkt 2, lõige 3) alusel korraldab kooli ümber ja lõpetab kooli tegevuse kooli pidaja, kuulates enne ära hoolekogu ja õpilasesinduse arvamuse. Üks võimalus on koolid ümber korraldada nii, et kool või koolid liidetakse teise kooliga ja liidetav kool või liidetavad koolid lõpetavad tegevuse. Sama põhimõte on ka lasteasutuste reorganiseerimiseks kohaldatav. Põhikooli- ja gümnaasiumiseadus (§ 7 lõige 3) sätestab hariduse kättesaadavuse osas, et vähemalt 80% õpilastest, kelle jaoks põhikool on elukohajärgne kool, ei tohi kooli jõudmiseks kuluda rohkem kui 60 minutit.

Koolielse lasteasutuse seaduse (KELS) § 33 lõike 1 alusel korraldab ja kujundab lasteasutuse valla- või linnavolikogu otsusel ümber valla- või linnavalitsus.

Setomaa valla põhimääruse (§ 50 lõige 2, § 51 lõiked 1 ja 2) kohaselt otsustab volikogu valla asutuse moodustamise, selle nimetuse, asutuse tegevuse eesmärgid ja ülesanded, tegevuse ümberkorraldamise ja lõpetamise.

Värska valla, Meremäe valla ning Mikitamäe valla valla ühinemislepingus on välja toodud, et lepinguosaliste eesmärk on tagada kõigile lastele lasteaiakoht ja kvaliteetne elukohalähedane alus- ja põhiharidus ning konkurentsivõimeline gümnaasiumiharidus. Olemasolevad õppekohad jätkavad tegevust ning ühise juhtimise all suureneb pedagoogide ja erinevate haridusastmete õpilaste koostöö. Seletuskirjas on nimetatud eesmärki selgitatud ning märgitud, et üheks eesmärgiks on tagada kõigile lastele kvaliteetne elukohalähedane alus- ja põhiharidus ja konkurentsivõimeline gümnaasiumiharidus.

**Arengudokumendid ja uuringud**

**Haridusvaldkonna arengukava 2021**–**2035[[1]](#footnote-1)** kohaselt on Eestis haridusvaldkonna strateegilisteks eesmärkideks:

1. Õpivõimalused on valikurohked ja kättesaadavad ning haridussüsteem võimaldab sujuvat liikumist haridustasemete ja -liikide vahel.
2. Eestis on pädevad ja motiveeritud õpetajad ja koolijuhid, mitmekesine õpikeskkond ning õppijast lähtuv õpe.
3. Õpivõimalused vastavad ühiskonna ja tööturu arenguvajadustele.

Haridusvaldkonna arengukava 2021–2035 kohaselt tuleb tagada kvaliteetset haridust pakkuv, kaasav ja ressursitõhus õppeasutuste võrk ja taristu, et haridus oleks kättesaadav eri sihtrühmadele ja õppekeskkond toetaks nüüdisaegset õpikäsitust. Samuti peetakse oluliseks õpetajate, tugispetsialistide ja haridusasutuste juhtide järelkasvu.

Setomaa valla arengukavas 2032[[2]](#footnote-2) haridusvaldkonna eesmärgiks haridusvõrgu optimaalne korraldamine. Ühe eesmärgina soodustatakse seto pärimusõpet, tervise edendamist ja ettevõtlikust alates alusharidusest. Oluline on tagada tugispetsialistide kättesaadavus kõigis õppekohtades ning luua erivajadustega lastele toetav õpikeskkond.

1. **Setomaa haridusasutuste üldine iseloomustus**

Setomaa vallas tegutseb kolm kooli: Mikitamäe Kool, Meremäe Kool, Värska Gümnaasium ja 1 lasteaed- Värska lasteaed. 2023/2024. õppeaastal õpib Setomaa valla koolides 226 õpilast ja lasteaedades käib 114 last (vt tabel 1, 2).

Tabel 1. Laste arv Setomaa valla haridusasutustes 2023/2024. õppeaastal seisuga 02.01.2024 (allikas: EHIS)

|  |  |  |
| --- | --- | --- |
| **Haridusasutus** | **Põhikool** | **Lasteaed** |
| Mikitamäe Kool | **49** | **18**  1 lasteaiarühm |
| Meremäe Kool | **44** | **31**  1 lasteaiarühm  Meremäel  1 lasteaiarühm  Obinitsas |
| Värska Gümnaasium | **133** |  |
| Värska Lasteaed |  | **65**  4 lasteaiarühma |

Tabel 2. Õpilased klasside lõikes Setomaa valla koolides 2023/2024. õppeaastal (allikas: EHIS)

|  |  |  |  |  |
| --- | --- | --- | --- | --- |
| **Klass** | **Mikitamäe** | **Meremäe** | **Värska** | **Kokku** |
| 1. | 8 | 6 | 8 | 22 |
| 2. | 6 | 4 | 9 | 19 |
| 3. | 3 | 5 | 13 | 21 |
| **I aste** | **17** | **15** | **30** | **62** |
| 4. | 4 | 4 | 10 | 18 |
| 5. | 4 | 4 | 11 | 19 |
| 6. | 8 | 7 | 10 | 25 |
| **II aste** | **16** | **15** | **31** | **62** |
| 7. | 3 | 3 | 11 | 17 |
| 8. | 6 | 8 | 12 | 26 |
| 9. | 7 | 3 | 12 | 22 |
| **III aste** | **16** | **14** | **35** | **65** |
| 10. |  |  | 11 | 11 |
| 11. |  |  | 14 | 14 |
| 12. |  |  | 12 | 12 |
| **GÜMN** |  |  | **37** | **37** |
| **KOKKU** | **49** | **44** | **133** | **226** |

Meremäe ja Mikitamäe Koolis toimub õppetöö osaliselt liitklassides.

Tabel 3. Laste arvud sünniaastate järgi Setomaa valla lasteaedades seisuga 02.01.2024 (allikas: EHIS)

|  |  |  |  |
| --- | --- | --- | --- |
| **Laste sünniaasta** | **Mikitamäe Kooli lasteaiarühm** | **Meremäe**  **Kooli lasteaiarühmad** | **Värska Lasteaed** |
| 2022 | 1 |  | 2 |
| 2021 | 3 | 7 | 12 |
| 2020 | 4 | 11 | 11 |
| 2019 | 3 | 3 | 14 |
| 2018 | 4 | 9 | 12 |
| 2017 | 2 | 1 | 12 |
| 2016 | 1 |  | 2 |
| **KOKKU** | **18** | **31** | **65** |

Setomaa vallas on laste arv on muutunud viimastel aastatel järgnevalt: viie aastaga on tõusnud üldhariduskoolis laste arv 25 lapse võrra (2019/2020 õppeaasta õpilaste arv 201, 2023/2024 õpilaste arv 226) ning alushariduses on viie aastaga laste arv kasvanud (2019/2020 õppeaasta laste arv 88, 2023/2024 õpilaste arv 114) 26 lapse võrra. Gümnaasiumis õppijate arv on viimase viie aastaga tõusnud 8 lapse võrra (allikas: Haridussilm).

**Õpiränne**

Haridusasutuste laste arvu mõjutab õpiränne. Alati ei õpi õpilased kodule lähimas koolis. Enamik nendest õpilastest õpib gümnaasiumiastmes. Väljaspool valda on alusharidust omandamas 16 last, 1.-6.klassis õpib 25 õpilast, 7.-9.klassis 12 õpilast, gümnaasiumis 31 õpilast. Setomaa haridusasutustes on 43 last teistest omavalitusest.

Vanemad ei otsusta alati piirkonna kooli või lasteaia kasuks, põhjused võivad olla siin erinevad. Haridusasutusi ümber korraldades soovime, et rohkem vanemaid valiks laste haridusasutuseks Setomaa lasteaia või kooli, heal tasemel antav haridus muudab Setomaa haridusasutused atraktiivseks ka väljapool Setomaa valda elavatele õpilastele. Töötame välja perekonna vajadustest lähtuva koduõppe programmi nendele peredele, kes tahavad, et lapsed omandaksid haridust kodus.

1. **Setomaa haridusvõrgu ümberkorralduse eesmärk ja põhjendused**

Haridusvõrgu ümberkorralduste eesmärk on tagada kvaliteetse ja tugeva hariduse jätkusuutlikkus kõikides valla piirkondades, tugevdades haridusasutuste strateegilist juhtimist, kasutades olemasolevaid ressursse optimaalsemalt, sh makstes konkurentsivõimelist töötasu ning keskendudes senisest enam õppearendustegevusele.

**Ümberkorralduse põhjendused**

Läbi ümberkorralduste soovime anda kogukonnale kindlustunde, et Setomaa valla haridus on jätkusuutlik, tugev ja arvestab kaasaegsete haridusuuendustega. Selleks keskendume senisest enam õppe- ja arendustegevustele - täna on kolme kooli peale ja lasteaedades väga väike koormus õppejuhtidel ning selle tööga peavad tegelema direktorid, kellele on veel mitmeid teisi administreerimise ja hoonete haldamisega seotud ülesandeid. Juhtimismudel peaks võimaldama võtta tööle senisest enam inimesi, kes tegelevad õppe-arendustööga. Haridusvõrgu ümberkorraldused aitavad kasutada olemasolevaid ressursse optimaalsemalt, see võimaldab vabastada vahendeid töötajate palkade tõstmiseks ning vajalike täiendavate ametikohtade loomiseks. Samuti on võimalik ühendatud asutuses planeerida strateegilisemalt majanduskulusid ja investeeringuid. Setomaa haridusasutustes on madalad palgad ning läbi juhtimismudeli muudatuste saame muuta juhtide ja teiste oluliste spetsialistide palgad konkurentsivõimelisemaks. Täiendav koolilähedaste algkoolide toetus loob võimalusi tugispetsialistideks ja õpetajate palkade tõstmiseks. Täna on haridusasutused rahastatud erinevatest põhimõtetest lähtuvalt ning muudatustega saaks seda ühtlustada. Muudatuste tulemusena on ühises asutuses võimalik paremini planeerida ka õpetajate koormuseid. Üks haridusvaldkonna peamisi väljakutseid on kvalifikatsiooniga õpetajate ja tugispetsialistide puudus. Rohkem kui kolmandik õpetajatest jõuab kümne aasta pärast pensioniikka või on pensionieas juba praegu. Uute kvalifitseeritud õpetajate nappus on eriti terav maapiirkondades, mis võib edaspidi süvendada maa- ja linnakoolide vahelisi kvaliteedilõhesid. Oludes, kus mitmel pool on õpetajate järelkasvu nappus, töötab ca 40% õpetajates osakoormusega.

**3.2. Setomaa haridusvõrgu visioon**

Setomaa haridusvõrgu visioon toetab keskendumist nii alusharidusele, tugevale põhiharidusele, sh erilise fookusega kolmandale kooliastmele ja gümnaasiumiastmele.

Ettepanek on moodustada Setomaa valda kolm haridusasutust:

1. Setomaa lasteaed
2. Setomaa kool, 1.-6. klass
3. Setomaa gümnaasium, 7.-12. klass

Setomaa lasteaia moodustades tekib üks nn alushariduskeskus, mis võimaldab luua ühtsed eesmärgid, lasteaia järjekorra, vastuvõtu korra ja kodukorra. Ühtselt on võimalik korraldada personali arendamist ning erinevaid arendustegevusi, jagada üksteise kogemust ja õppida parimatest praktikatest.

Setomaa kooli moodustamisel on võimalus keskenduda enam I ja II kooliastme arendamisele ning koostööle Setomaa lasteaiaga. Üheks oluliseks argumendiks on kodulähedase algkooli pidamist soodustava toetuse taotlemise võimalus alates 2024/2025 õppeaastast (hinnanguliselt 170 000 eurot aastas).

Setomaa gümnaasiumi moodustamisel on oluline märkida, et kolmandate kooliastmete õppetöö toimub Värskas, Mikitamäel ja Meremäel, kuid õpilased liiguvad peale Setomaa kooli lõpetamist sujuvalt „teise kooli“- Setomaa gümnaasiumi. Fookus kolmandal kooliastmel ning õpilastel tekib suurem sidusus gümnaasiumiga, võimalus rohkem keskenduda gümnaasiumi arendamisele ja turundamisele. Erinev õppekava, mis keskendub senisest enam ennastjuhtiva õpilase kujunemisele. Koostöö erinevate kutse- ja kõrgkoolidega õppekava arendamisel.

**Fookuks kolmandale kooliastmele**

Eelkõige loob see võimaluse seada fookus kolmandale kooliastmele ning gümnaasiumiga sidususe suurendamisele, mis annab võimaluse arvestada rohkem õpilaste ealisi iseärasusi. Oluline on motivatsiooni loomine, hoidmine ja kasvatamine, mis vajab selles vanuseastmes eraldi tähelepanu. Võimalus keskenduda kolmanda kooliastme ja gümnaasiumi õppekavale, valikute suurendamisele. Saab võtta eesmärgiks arendada teadlikumalt süvenemis- ja keskendumisoskust, rakendada mitmekesiseid õppemeetodeid, nt projektõpet. Võimalus planeerida rohkem õpet väljaspool koolimaja. Hindamisel ja tagasisidestamisel saab kasutada rohkem eneseanalüüsi. Läbi saab mõelda formaalse ja mitteformaalse õppe lõimingu. Koolikorrast saab rohkem anda vastutust õpilasele.

**Juhtimise ühendamise võimalused ja ohud**

**Võimalused**

Setomaa kooli, gümnaasiumi ja lasteaia ühtse identiteedi loomine on loomulik samm peale valdade ühendamist. Oluline on, et igal koolil ja lasteaial jääb alles oma õppekoha nimi ja eripära. Ühtne inforuum (nt koolileht). Juhtimise ühendamine toob kaasa tihedama koostöö haridusasutuste vahel, mis loob uusi võimalusi, nt parimate praktikate, kogemuste, õppematerjalide jagamine, õppekavade ühtlustamine, ühisprojektid, õpilaste ühised väljasõidud, koolituste planeerimine jne. Ühine asutus loob võimalusi erinevate meeskondade tegemiseks, sest varasemalt ühe/kahe spetsialisti asemel on nüüd sarnaseid spetsialiste rohkem, nt ainesektsioonid, tugimeeskond. Tekib sünergia loomine läbi koostöö. Õpilastel on paremad võimalused oma koduvalda tundma õppida. Muudatus toob kaasa ressursside optimeerimise, mis aitab paremini ja paindlikumalt korraldada õpetajate tööd ja asendamisi, kasutada paremini erinevate koolide hooneid ja inventari. Võimalik leida asutuses nii täiskoormusega, kui ka osakoormusega tööd. Samamoodi võimaldab see ühtselt planeerida hoonete haldamist ja toitlustamist ning mõelda paremini läbi majanduskulude ja investeeringute plaan. Väheneb dubleerimine- nt on vaja luua üks arengudokument, erinevad korrad, lepingud, käskkirjad jne. Suuremad võimalused spetsialiseerumiseks, iga kool ja/või õpetaja võib leida oma niši ja keskenduda sellele, ka uue juhtkonnas saab jagada vastutust rohkem ülesannete mitte asukoha/asutuse põhiselt. Strateegilisem juhtimine – ühendatud asutuse juhtimine eeldab juhtkonna rollide muutust ning direktor saab keskenduda rohkem strateegilisele planeerimisele ja juhtimisele ning igapäeva probleeme lahendavad senisest enam teised meeskonnaliikmed (asutuses kohapeal olev vastutav juht). Karjäärivõimaluste teke (nt projektijuht, haridustehnoloog, õppejuht, ainesektsioonide juht). Asutuste ühendamine annab võimaluse juhile uue juhtimiskultuuri loomiseks. Tekib võrdne kohtlemine ja uued võimalused- ühine tulemustasustamise süsteem; sarnastel alustel planeeritavad vahendid. Vanemakoolitusteks paremad võimalused; valikainete laiem valik; paremad ettevalmistus olümpiaadideks; rohkem seto keelepesasid lasteaedades. Niinimetatud progümnaasiumi puhul on võimalus keskenduda enam teismeliste tahtele enam ennast juhtida; saab anda tunde erinevates õppekohtades - laste suhtlusring laieneb; suurem tõenäosus, et valitakse kodukoha gümnaasium.

Iga muudatustega kaasnevad ka ohud, mille maandamisele tuleb mõelda.

**Ohud**

Ühest juhist sõltub kõigi koolide edukus- see on kõige suurem risk, kas leitakse „hea juht; suur oht juhi läbipõlemiseks. Kõrge kvalifikatsiooni ja juhtimiskompetentsiga juhti on keeruline leida- mitme maja juhtimine on väljakutseterohke. Direktor ei ole maja igapäevaselt, vajadus juhtimist ja töökultuuri ümber mõtestada; vajatakse just seal, kus juhti ei ole. Juhtimiskulude kokkuhoidu ei tule; vajadus täiendavateks vahenditeks; hirm ressursside ebavõrdseks jaotamiseks. Ressursipuudus- kaasaegseid õppevahendeid on vähe. Suured vahemaad- juhtide ja töötajate liikumisega seoses suured vahemaad koolide vahel, tekib lisakulu transpordile; võib tekitada stressi ja ajakulu, hirm, et transpordikulusid ei kompenseerita. Ajapuudus- keeruline leida ühist aega kogemuste jagamiseks ja ühisüritusteks ja koolitusteks. Majade eripärade säilitamine on väljakutse – mõned koolid võivad tunda, et nende unikaalne identiteet ja autonoomia võib kaduda ja eripära hägustuda. Bürokraatia ja hierarhia suurenemine- igapäevatöös võivad muutuda protsessid ja otsuste tegemised aeglasemaks ja keerukamaks. Võib lisanduda bürokraatiat kvaliteedi ühtlustamiseks. Paljudel töötajatel tekib nö kaks lepingut/tööandjat- kool ja gümnaasium. Võimaliku organisatsioonikultuuride ja väärtuste konflikti tekkimine- kui majad on väga erineva organisatsioonikultuuriga ja tuginevad erinevatel väärtustel, siis võib ette tulla konflikte. Koolid võivad omada erinevaid lähenemisviise ja traditsioone, mis võivad takistada sujuvat üleminekut ühtse juhtimise alla. Ei saa vahetada koolikeskkonda (sama asutus); vajadus kokku leppida väärtused. Side kogukonnaga võib nõrgeneda kui õpetajad ei ole nii tihedalt ühe kogukonnaga seotud. Lapsevanema kaasatus võib väheneda, kolme hoolekogu asemel on üks hoolekogu. Õpilaste kaasatus õpilasesindusse väheneb, sest kolme õpilasesinduse asemel on üks õpilasesindus ning keerulisem on korraldada vahemaa tõttu ühseid tegevusi. Infoliikumine on väljakutse Koolide juurest lasteaiarühmade eraldamine tähendab, et mõnes majas võib tekkida nö mitu juhti- vaja on teha selged kokkulepped, kes haldavad maja jms Kõik ei soovi muutustega kaasa minna- ei julgeta selgitusi/abi küsida

**Hoolekogude moodustamise põhimõtted**

**Martin, lisa palun!**

**3.2. Setomaa haridusvõrgu alternatiivid**

Setoma haridusvõrgu korraldamiseks oli erinevaid alternatiive, mida põhjalikult kaalutleti ning alljärgneves tabelis on põhjendatud, miks need variandid jäid kõrvale.

|  |  |
| --- | --- |
| ÜHTNE KOOLIDE JUHTIMINE, kuid HALLATAVAD ASUTUSED SÄILITAVAD OMA STAATUSE | Olemasolevate juhtidega tuleb osalise või täielikult töölepingud lõpetada (koormuse vähenemine); ei teki ühtset identiteeti ja organisatsioonikultuuri; bürokraatia ei vähene- igal asutusel on jätkuvalt omad arengudokumendid, lepingud, käskkirjad; õpetajatel jätkuvalt erinevad lepingud ning ei teki erinevate majade vahel nn töölähetust sõidu kompenseerimisel. |
| SETOMAA KOOL-LASTEAED (Mikitamäe ja Meremäe lasteaiarühmad), eraldi asutusena VÄRSKA LASTEAED + SETOMAA GÜMNAASIUM | Ei teki ühtset alushariduse arendamist, osad rühmad on seotud kooli juhtimisega ja Värska lasteaiarühmad eraldi. Koolijuhtidel ei pruugi jaguda piisavalt fookust lasteaiale. |
| SETOMAA KOOL JA SETOMAA LASTEAED | Soovituslik variant!, kuid see ei võimalda taotleda kodulähedase algkooli toetust, mis on hetkeinfo põhjal arvestatav summa Setomaa hariduselu arendamiseks. |
| SETOMAA KOOL-LASTEAED + SETOMAA GÜMNAASIUM | Ühel juhil on liiga suur vastutus nii erinevate haridusastmete arendamisel, samas aitaks veelgi vähendada juhtimiskulusid ning ei peaks eraldama juba koolide juures olevaid rühmasid. Võimaldab luua eraldi hoolekogu ning seeläbi kaasata rohkem vanemaid hariduselu korraldusse. |
| ÜHINE SIHTASUTUS VALLA HARIDUS- ja/või KULTUURIASUTUSTE JUHTIMISEKS | Juhtimine kaugeneb; koolid tegutseksid erakooli seaduse alusel, mis ei ole mõistlik. |
| HETKEOLUKORD SÄILIB, TUGEVDATAKSE KOOLI PIDAJA ROLLI KOOSTÖÖ KOORDINEERMISEL JA HARIDUSASUTUSTE ARENDAMISEL | Ressursside optimeerimine ja ühtse identiteedi loomine on oluline argument, miks samamoodi jätkata ei ole mõistlik; nn väljastpoolt koostöö koordineerimine ei saa kunagi olla nii efektiivne kui ühe asutuse põhine; kooli pidaja ei saa võtta ära haridusasutustelt vastutust |

# Huvigruppide kaasamine Setomaa valla koolivõrgu ümberkorraldamisse

Setomaa valla koolivõrgu ümberkorraldamise arutelusse on kaasatud erinevad huvigrupid: Kogukonna liikmed, õpilased, lapsevanemad, õpetajad, hoolekogud, õpilasesindused, koolijuhid, vallavalitsus ja vallavolikogu. Lisaks on konsulteeritud Haridus- ja Teadusministeeriumi esindajatega.

· Koolide direktoritega kohtumised juhtimisolukorra kaardistamiseks (22. ja 26. juunil) ning direktorite poolne täiendava info edastamine muu personali tööülesannete kohta.

· Setomaa haridusasutuste hoolekogude liikmete, volikogu ja hariduskomisjoni liikmete ning haridusasutuste juhtide arutelu toimus 2. oktoobril Värska veekeskuses.

· Setomaa haridusasutuste juhtidega ühendatud asutuste tulevikustruktuuri arutelu toimus 11. oktoobril.

· Muudatuste mõtteid on valla haridus- ja kultuuriosakonna juhataja tutvustanud ka sügisel koolide lapsevanemate koosolekutel.

· Koolide direktorid, valla haridus- ja kultuuriosakonna juhataja, vallavanem ja konsultant käisid tutvumas Suure-Jaani kooli juhtimiskogemusega 9. novembril.

· Haridus- ja Teadusministeeriumi ametnikega kohtumine Setomaa hariduselu tuleviku teemadel toimus 16. novembril.

· Setomaa hariduselu juhtimismudeli avalikud arutelud toimusid ajavahemikul 27.-29. novembril Värska, Mikitamäe ja Meremäe koolides.

Elanikkonna teavitamiseks ja ettepanekute saamiseks pannakse haridusvõrgu ümberkorraldamise eelnõu koos seletuskirjaga üles Setomaa valla kodulehele. Haridusvõrgu korrastamise otsuse seletuskirja täiendatakse eelnõu kohta esitatud ettepanekutega ning nende arvestamise või mittearvestamise põhjendustega.

Otsus edastatakse Haridus- ja Teadusministeeriumile, koolidele, vanematele ning õpilastele vähemalt viis kuud enne uue õppeaasta algust.

# Otsuse rakendamisega seotud tegevused

Otsuse rakendamisega seotud tegevused on järgmised:

* osapoolte informeerimine haridusasutuste töö ümberkorraldamisest;
* otsuse avalikustamine valla kodulehel ja vallalehes;
* vajaliku dokumentatsiooni ettevalmistamine (Setomaa Gümnaasiumi põhimäärus, Setomaa Kooli põhimäärus, Setomaa Gümnaasiumi arengukava, Setomaa Kooli arengukava, Setomaa Lasteaia arengukava, Setomaa Gümnaasiumi õppekava, Setomaa Kooli õppekava, Setomaa Lasteaia õppekava)
* personali töölepingute korrastamine, koondamisteadete väljastamine, konkursside väljakuulutamine;
* vajalikud tegevused haridusasutuste töö ümberkorraldamisel (dokumendihaldus, eelarve muutmised jms);
* ümberkorraldatud asutused alustavad tööd 1.septembril.2024.

1. <https://www.hm.ee/ministeerium-uudised-ja-kontakt/ministeerium/strateegilised-alusdokumendid-ja-programmid> [↑](#footnote-ref-1)
2. <https://setomaa.kovtp.ee/setomaa-valla-arengukava> [↑](#footnote-ref-2)